
			Projektas
PANEVĖŽIO RAJONO SAVIVALDYBĖS TARYBA 

SPRENDIMAS
DĖL NUOMPINIGIŲ UŽ PANEVĖŽIO RAJONO SAVIVALDYBĖS MATERIALIOJO TURTO NUOMĄ SKAIČIAVIMO TVARKOS APRAŠO PATVIRTINIMO


2019 m. gruodžio 6 d. Nr. T-
Panevėžys  


Vadovaudamasi Lietuvos Respublikos vietos savivaldos įstatymo 16 straipsnio 2 dalies 
26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsniu, Panevėžio rajono savivaldybės taryba n u s p r e n d ž i a:
Patvirtinti Nuompinigių už Panevėžio rajono savivaldybės materialiojo turto nuomą skaičiavimo tvarkos aprašą (pridedama).






























PATVIRTINTA
Panevėžio rajono savivaldybės tarybos
2019 m. gruodžio 6 d. sprendimu Nr. T-


NUOMPINIGIŲ UŽ PANEVĖŽIO RAJONO SAVIVALDYBĖS MATERIALIOJO TURTO NUOMĄ SKAIČIAVIMO TVARKOS APRAŠAS


I SKYRIUS
BENDROSIOS NUOSTATOS

1. Nuompinigių už Panevėžio rajono savivaldybės materialiojo turto nuomą skaičiavimo tvarkos aprašas (toliau – Aprašas) nustato savivaldybės ilgalaikio ir trumpalaikio materialiojo turto (toliau – turtas) nuompinigių dydžio skaičiavimo tvarką.
2. Apraše vartojamos sąvokos suprantamos taip, kaip jos apibrėžtos arba yra vartojamos Lietuvos Respublikos valstybės ir savivaldybių turto valdymo, naudojimo ir disponavimo juo įstatyme ir kituose teisės aktuose.

II SKYRIUS
NUOMPINIGIŲ SKAIČIAVIMO TVARKA

3. Apraše nustatyta tvarka apskaičiuojama:
3.1. metinis turto nuompinigių dydis, kai turtas teisės aktų nustatytais atvejais išnuomojamas be konkurso;
3.2. metinis pradinis turto nuompinigių dydis, kai turtas teisės aktų nustatytais atvejais išnuomojamas viešo nuomos konkurso būdu.  
4. Turto valdytojas (nuomotojas) išnuomojamo turto metinį nuompinigių dydį arba pradinį nuompinigių dydį (toliau kartu – nuompinigių dydis) nustato:
4.1. turto vertintojų nustatyta ir pateikta turto nuomos verte (nuompinigių dydžiu);
4.2. Apraše nurodytomis turto nuompinigių dydžio nustatymo formulėmis.
5. Metinis savivaldybės nekilnojamojo turto nuompinigių dydis apskaičiuojamas pagal formulę N = V x Kv x Ki/T, kur:
5.1. N – metinis savivaldybės nekilnojamojo turto vieno kubinio metro nuompinigių dydis;
5.2. V – savivaldybės nekilnojamojo turto vieno kubinio metro vidutinė statybos vertė (neskaičiuojant fizinio nusidėvėjimo, apskaičiuota valstybės įmonės Registrų centro nustatytais ir paskelbtais duomenimis);
5.3. Kv – vietovės pataisos koeficientas pagal turto paskirtį ir vietovę (valstybės įmonės Registrų centro nustatytais ir paskelbtais duomenimis);
5.4. Ki – turto valdytojo (nuomotojo) parinktas nuompinigių dydžio koregavimo koeficientas, atsižvelgiant į turto būklę:
5.4.1. Ki = 1 – 1,3 (taikomas labai geros ir geros būklės turtui, kurio nusidėvėjimas neviršija 30 proc.);
5.4.2. Ki = 1 – 0,7 (taikomas vidutinės būklės turtui, kurio nusidėvėjimas viršija 30 proc., bet neviršija 60 proc.);
5.4.3. Ki = 0,7 – 0,5 (taikomas patenkinamos ir blogos būklės turtui, kurio nusidėvėjimas viršija 60 proc.);
5.5. T – maksimalus savivaldybės nekilnojamojo turto nusidėvėjimo normatyvas parinktas pagal maksimalius savivaldybės ilgalaikio materialiojo turto nusidėvėjimo normatyvus, nurodytus Aprašo priede).
6. Mėnesinis savivaldybės nekilnojamojo turto vieno kubinio metro nuompinigių dydis apskaičiuojamas pagal formulę Nmk = N/12, kur:
6.1. Nmk – mėnesinis savivaldybės nekilnojamojo turto vieno kubinio metro nuompinigių dydis;
6.2. N – metinis savivaldybės nekilnojamojo turto vieno kubinio metro nuompinigių dydis.
7. Perskaičiuojant savivaldybės nekilnojamojo turto vieno kubinio metro nuompinigių dydį į vieno kvadratinio metro nuompinigių dydį, vieno kubinio metro nuompinigių dydis dauginamas iš patalpos aukščio.
8. Metinis savivaldybės kilnojamojo turto, išskyrus Aprašo 10 punkte nurodytą atvejį, nuompinigių dydis apskaičiuojamas pagal formulę N = L x 1/T x Ki, kur:
8.1. N – metinis savivaldybės kilnojamojo turto nuompinigių dydis;
8.2. L – išnuomojamo savivaldybės kilnojamojo turto įsigijimo kaina;
8.3. T – maksimalus savivaldybės ilgalaikio materialiojo turto nusidėvėjimo normatyvas, nurodytas Aprašo priede, parinktas pagal turto grupę;
8.4. Ki – turto valdytojo (nuomotojo), atsižvelgiant į turto būklę, nurodytą Aprašo 
5.4 papunktyje, parinktas nuompinigių dydžio koregavimo koeficientas.
9. Mėnesinis savivaldybės kilnojamojo turto nuompinigių dydis apskaičiuojamas pagal formulę Nm = N /12, kur:
9.1. Nm – mėnesinis savivaldybės kilnojamojo turto nuompinigių dydis;
9.2. N – metinis savivaldybės kilnojamojo turto nuompinigių dydis.
10. Metinis savivaldybės kilnojamojo turto nuompinigių dydis, esant visiškam normatyviniam turto nusidėvėjimui, apskaičiuojamas pagal formulę N = L x Ki, kur:
10.1. N – metinis savivaldybės kilnojamojo turto nuompinigių dydis;
10.2. L – esant visiškam normatyviniam turto nusidėvėjimui išnuomojamo savivaldybės kilnojamojo turto įsigijimo kaina prilyginta 30 procentų naujo turto įsigijimo kainos;
10.3. Ki – turto valdytojo (nuomotojo), atsižvelgiant į turto būklę, nurodytą Aprašo 
5.4 papunktyje, parinktas nuompinigių dydžio koregavimo koeficientas.
11. Išnuomojant savivaldybės trumpalaikį materialųjį turtą kartu su ilgalaikiu materialiuoju turtu, trumpalaikio materialiojo turto nuompinigių dydis apskaičiuojamas turto įsigijimo vertę dauginant iš koregavimo koeficiento, kurio reikšmės gali būti nuo 0,01 iki 0,06, atsižvelgiant į turto būklę. Koregavimo koeficientas parenkamas turto valdytojo (nuomotojo) argumentuotu sprendimu.
12. Nuompinigių dydis, apskaičiuotas pagal turto nuompinigių dydžio nustatymo formules (Aprašo 5–10 punktai), turto valdytojo (nuomotojo) sprendimu gali būti didinamas atsižvelgus į išnuomojamo turto paklausą.
13. Jei turto valdytojas (nuomotojas) yra registruotas kaip pridėtinės vertės mokesčio mokėtojas, tuomet jis privalo prie nuompinigių pridėti ir pridėtinės vertės mokestį, jeigu teisės aktų nustatyta tvarka jis turi būti skaičiuojamas.
14. Kai turtas teisės aktų nustatytais atvejais ir tvarka išnuomojamas neatidėliotiniems darbams atlikti ar trumpalaikiams renginiams organizuoti, nuompinigių dydis už faktinį turto naudojimą (už dieną ar valandą) apskaičiuojamas, mėnesinį nuompinigių dydį padalijant iš atitinkamo dienų ar valandų skaičiaus.
15. Nuompinigius už turto nuomą nuomininkas moka nuomos sutartyje nustatytais terminais, ne rečiau kaip kas ketvirtį.
16. Tais atvejais, kai išnuomojamas savivaldybės nekilnojamasis turtas, kuriam taikoma teisės aktuose nustatyta leidimų sistema, sprendimus dėl turto nuomos priimantis subjektas gali nustatyti ir patvirtinti specialias charakteristikas, kurių pagrindu, skelbiant nuomos konkursą, Aprašo 4 punkte nurodytas nuompinigių dydis gali būti mažinamas ne daugiau kaip 30 procentų.
17. Turto pagerinimo (kapitalinio remonto arba rekonstravimo) metu (gavus savivaldybės rašytinį sutikimą vykdyti statybos darbus pagal parengtą statinio projektą arba einamojo remonto metu nuomininkas gali būti atleidžiamas nuo nuompinigių mokėjimo, jei negali naudotis išsinuomotu turtu. Sprendimą dėl nuomininko atleidimo nuo nuompinigių mokėjimo priima Savivaldybės taryba.

III SKYRIUS
BAIGIAMOSIOS NUOSTATOS

18. Nuompinigių dydžio skaičiavimo kontrolę vykdo Savivaldybės kontrolės ir audito tarnyba, Centralizuoto vidaus audito skyrius.
19. Ši tvarka gali būti keičiama, papildoma ir pripažįstama netekusia galios Savivaldybės tarybos sprendimu.
_____________________










































Nuompinigių už Panevėžio rajono savivaldybės materialiojo turto nuomą skaičiavimo tvarkos aprašo
priedas

ILGALAIKIO MATERIALIOJO TURTO MAKSIMALUS NUSIDĖVĖJIMO NORMATYVAS

	Eil. 
Nr.
	Ilgalaikio materialiojo turto grupė
	Normatyvas metais


	1.
	Naujas savivaldybės nekilnojamasis turtas ir nekilnojamasis turtas, įtrauktas į Lietuvos Respublikos nekilnojamųjų kultūros vertybių registrą, jei pastatai pastatyti arba rekonstravimas atliktas nuo 2002 m. sausio 1 d.
	
8

	2.
	Kitas, išskyrus 1 punkte nurodytą, savivaldybės nekilnojamasis turtas
	15


	3.
	Mašinos ir įrenginiai
	5


	4.
	Įrenginiai (statiniai, gręžiniai ir kt.)
	8


	5.
	Elektros perdavimo ir ryšių įtaisai (išskyrus kompiuterinius tinklus)
	8


	6.
	Geležinkelio riedmenys (šilumvežiai, vagonai, cisternos), laivai
	8


	7.
	Vamzdynai, lėktuvai, ginklai
	15


	8.
	Baldai, inventorius
	6


	9.
	Kompiuterinė technika ir ryšių priemonės (kompiuteriai, jų tinklai ir įranga)
	3

	10.
	Lengvieji automobiliai:

	10.1.
	naudojami trumpalaikės automobilių nuomos veiklai, vairavimo mokymo paslaugoms ar transporto paslaugoms teikti – ne senesni kaip 5 metų
	4

	10.2.
	lengvieji automobiliai, išskyrus 10.1 papunktyje nurodytus, – ne senesni kaip 5 metų
	6

	10.3.
	kiti lengvieji automobiliai
	10


	11.
	Krovininiai automobiliai, priekabos, puspriekabės, autobusai – ne senesni kaip 5 metų
	4

	12.
	Kiti krovininiai automobiliai, priekabos, puspriekabės, autobusai
	10

	13.
	Kitas materialusis turtas
	4



_______________________






PANEVĖŽIO RAJONO SAVIVALDYBĖS ADMINISTRACIJOS
EKONOMIKOS IR TURTO VALDYMO SKYRIUS


Panevėžio rajono savivaldybės tarybai


AIŠKINAMASIS RAŠTAS DĖL SPRENDIMO „DĖL NUOMPINIGIŲ UŽ PANEVĖŽIO RAJONO SAVIVALDYBĖS MATERIALIOJO TURTO NUOMĄ SKAIČIAVIMO TVARKOS APRAŠO PATVIRTINIMO“ PROJEKTO

2019 m. lapkričio 21 d.
Panevėžys

	Projekto rengimą paskatinusios priežastys. 
	Savivaldybės tarybos sprendimo projektas parengtas siekiant patvirtinti Nuompinigių už Panevėžio rajono savivaldybės materialiojo turto nuomą skaičiavimo tvarką.
	Kokių pozityvių rezultatų laukiama.
	Nuompinigių už Panevėžio rajono savivaldybės materialiojo turto nuomą skaičiavimo tvarka atitiks Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsnio nuostatas.
Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta.
	Neigiamų pasekmių nenumatoma.
	Kokius galiojančius teisės aktus būtina pakeisti ar panaikinti, priėmus teikiamą projektą. 
	Nereikia.
	Reikiami paskaičiavimai, išlaidų sąmatos bei finansavimo šaltiniai, reikalingi sprendimui įgyvendinti.
	Sprendimui įgyvendinti savivaldybės lėšos nereikalingos.


Vyr. specialistė									Jadvyga Balčienė

